កងទ័ព​អ៊ុយក្រែន​និង​កងទ័ព​រុស្ស៊ី​នៅ​បន្ត​ប្រយុទ្ធ​គ្នា​ដើម្បី​​គ្រប់គ្រង​រដ្ឋធានី​កៀវ
កងទ័ព​អ៊ុយក្រែន​និង​កងទ័ព​រុស្ស៊ី​នៅ​បន្ត​វាយ​ប្រយុទ្ធ​គ្នា​ដើម្បី​ដណ្ដើម​កាន់កាប់​រដ្ឋធានី​កៀវ ប្រទេស​អ៊ុយក្រែន​កាលពី​ថ្ងៃ​អាទិត្យ​ម្សិលមិញ ដែល​ជា​ថ្ងៃ​ទី ៤ នៃ​ការ​ឈ្លានពាន​របស់​រុស្ស៊ី​លើ​អ៊ុយក្រែន។
វ៉ាស៊ីនតោន — កងទ័ពរុស្ស៊ីបានបន្តប្រយុទ្ធជាមួយនឹងកងទ័ពអ៊ុយក្រែននិងពលរដ្ឋអ៊ុយក្រែនដែលស្ម័គ្រចិត្តចូលរួមប្រយុទ្ធ ដើម្បីគ្រប់គ្រងរដ្ឋធានីកៀវ និងទីក្រុងផ្សេងៗទៀតក្នុងប្រទេសអ៊ុយក្រែន នៅថ្ងៃអាទិត្យនេះ ដែលជាថ្ងៃទី ៤ នៃការឈ្លានពានរបស់រុស្ស៊ីលើអ៊ុយក្រែន។ នៅថ្ងៃអាទិត្យនេះ កងទ័ពរុស្ស៊ីបានចូលដល់ទីក្រុង Kharkiv ដែលជាទីក្រុងធំបំផុតទីពីររបស់អ៊ុយក្រែន ដែលនៅទីនោះពួកគេប្រឈមនឹងការតស៊ូទប់ទល់ដ៏ខ្លាំងក្លារបស់អ៊ុយក្រែន។ អគ្គរដ្ឋអាជ្ញាអ៊ុយក្រែនអ្នកស្រី Iryna Venediktova បាននិយាយថា កងកម្លាំងរុស្ស៊ីមិនអាចដណ្ដើមគ្រប់គ្រងទីក្រុង Kharkiv ដែលស្ថិតនៅចម្ងាយប្រមាណ ៤០ គីឡូម៉ែត្រពីព្រំដែនរុស្ស៊ីបានទេ។ អ្នកស្រីបានបញ្ជាក់ថា ការប្រយុទ្ធដ៏ខ្លាំងក្លាកំពុងបន្ត។ នេះបើយោងតាមសេចក្ដីរាយការណ៍របស់ទីភ្នាក់ងារព័ត៌មាន Associated Press។ កាលពីព្រឹកថ្ងៃអាទិត្យ ខុទ្ទកាល័យប្រធានាធិបតីអ៊ុយក្រែនបានរាយការណ៍ថា មានករណីផ្ទុះមួយកើតឡើងនៅក្នុងទីក្រុង Kharkiv និងបានបញ្ជាក់ថា កងកម្លាំងរុស្ស៊ីបានបំផ្ទុះបំពង់ឧស្ម័នមួយ។ ខុទ្ទកាល័យប្រធានាធិបតីអ៊ុយក្រែនបានបន្ថែមថា ការផ្ទុះនេះអាចបណ្ដាលឱ្យមាន «មហន្តរាយដល់បរិស្ថាន» និងបានជំរុញពលរដ្ឋឱ្យប្រើក្រណាត់សើមគ្របពីលើបង្អួច និងបរិភោគទឹកឱ្យបានច្រើន។ គេក៏ឃើញមានការរាយការណ៍ផងដែរអំពីការផ្លោងគ្រាប់ចូលទៅក្នុងទីក្រុង Donetsk នៅភាគខាងកើតប្រទេសអ៊ុយក្រែន ដែលជាទីក្រុងគ្រប់គ្រងដោយក្រុមផ្ដាច់ខ្លួនដែលគាំទ្រដោយរុស្ស៊ីតាំងពីឆ្នាំ ២០១៤ មក។ ប្រធានាធិបតីអ៊ុយក្រែនលោក Volodymyr Zelenskyy បាននិយាយថា លោកនឹងចរចារកសន្តិភាពជាមួយនឹងប្រទេសរុស្ស៊ី ប៉ុន្តែមិនបានលើកឡើងថាតើលោកមានគម្រោងជួបពិភាក្សាជាមួយនឹងគណៈប្រតិភូរុស្ស៊ីនៅក្នុងប្រទេសបេឡារុសឬក៏អត់នោះទេ ដែលនៅទីនោះ រុស្ស៊ីបានបញ្ជូនមន្ត្រីរបស់ខ្លួនទៅរង់ចាំការពិភាក្សារួចទៅហើយ។ លោក Zelenskyy បានបញ្ជាក់ថា លោកមិនអាចចរចានៅក្នុងប្រទេសបេឡារុសបានទេ ដោយសារតែរុស្ស៊ីបានប្រើប្រទេសនេះជាទឹកដីដើម្បីវាយប្រហារលើអ៊ុយក្រែន។ សម្ព័ន្ធមិត្តបស្ចិមប្រទេសកំពុងឆ្លើយតបទៅនឹងការអំពាវនាវរបស់លោក Zelenskyy ដែលស្នើសុំការជួយជ្រោមជ្រែង។ អធិការបតីអាល្លឺម៉ង់លោក Olaf Scholz បាននិយាយកាលពីថ្ងៃសៅរ៍ថា ប្រទេសអាល្លឺម៉ង់នឹងបញ្ជូនអាវុធបាញ់រថក្រោះចំនួន ១.០០០ ដើម និងមីស៊ីលបាញ់ពីលើស្មាទៅលើអាកាសចំនួន ៥០០ ដើម ឱ្យប្រទេសអ៊ុយក្រែន «ឱ្យបានឆាប់តាមដែលអាចធ្វើទៅបាន»។ ចំណែកឯខុទ្ទកាល័យរបស់ប្រធានាធិបតីបារាំងវិញបានបញ្ជាក់ថា ប្រទេសបារាំងនឹងបញ្ជូនគ្រឿងសព្វាវុធការពារនឹងប្រេងឥន្ធនៈឱ្យប្រទេសអ៊ុយក្រែន។ លោក Zelenskyy បានសរសេរនៅលើ Twitter ថា៖ «ក្រុមសម្ព័ន្ធភាពប្រឆាំងនឹងសង្គ្រាមកំពុងដំណើរការ»។ ស្របពេលនេះដែរ រដ្ឋមន្ត្រីការបរទេសអ៊ុយក្រែនបានផ្សព្វផ្សាយសេចក្ដីជូនដំណឹងមួយនៅលើ Twitter ដោយអញ្ជើញបរទេសឱ្យចូលរួមជាមួយអ៊ុយក្រែននៅក្នុងការប្រយុទ្ធនឹងរុស្ស៊ី។ រថយន្តជាច្រើនគ្រឿងបានជាប់គាំងបន្តកន្ទុយគ្នានៅព្រំដែនប្រទេសអ៊ុយក្រែននៅថ្ងៃអាទិត្យនេះ ដោយសារជនភៀសខ្លួនបានបន្តភៀសខ្លួនចេញពីប្រទេស។ ទីភ្នាក់ងារជនភៀសខ្លួនរបស់អង្គការសហប្រជាជាតិបានបញ្ជាក់នៅថ្ងៃអាទិត្យនេះថា មនុស្សជាង ២០០.០០០ នាក់បានភៀសខ្លួនចេញពីប្រទេសអ៊ុយក្រែនរួចហើយ ដែលក្នុងនោះពាក់កណ្ដាលទៅកាន់ប្រទេសប៉ូឡូញ ហើយមនុស្សរហូតដល់ ៤ លាននាក់ទៀតអាចភៀសខ្លួន ប្រសិនបើស្ថានការណ៍កាន់តែអាក្រក់ឡើង៕